மிக அழகான கற்றளியாக இவ்வாலயம் காட்சி நல்குகின்றது. வேலைப்பாடு மிகுந்த கல்ஹாரமாக, ஒரு கோபுரத்துக்குரிய அங்கங்களுடன் கிழக்கு வாயில் அமைந்துள்ளது. மேல்நிலைக்கோபுரக் கட்டுமானம் இல்லாமல் மொட்டைக் கோபுர வாயிலாகவே இப்பிரதான வாயில் திகழ்கின்றது. அம்மன் ஆலயத்திற்கு மூலவர் கோயிலின் வடபுற மதிலில் உள்ள வாயில் வழியே செல்ல வேண்டும். முன்பு இரண்டாம் பிராகாரம் திகழ்ந்திருந்து, காலப்போக்கில் அழிந்துவிட்டது. மூலவர் கருவறை இருதள விமானத்துடன் காட்சி நல்க, அர்த்த மண்டபம், ஸ்நபன மண்டபம், மகா மண்டபம், முகமண்டபம் ஆகியவை அழகான கற்றூண்களுடன் திகழ, விக்கிரம சோழீஸ்வரம் ஒரு கலைக்கோயிலாகக் காட்சியளிக்கின்றது.